Opinjoni tal-Kumitat Ewropew tar-Reġjuni — Qafas Strateġiku tal-UE dwar is-saħħa u s-sikurezza fuq il-post tax-xogħol 2021–2027

(2022/C 270/02)

Relatur: Sergio CACI (IT/PPE), Sindku ta’ Montalto di Castro Dokument ta’ referenza: Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Qafas strateġiku tal-UE dwar is-saħħa u s-sikurezza fuq il-post tax-xogħol 2021–2027 — Is-sikurezza u s-saħħa okkupazzjonali għal dinja tax-xogħol li qed tinbidel COM(2021) 323 final

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

1. jilqa’ l-fatt li l-Qafas Strateġiku tal-UE dwar is-saħħa u s-sikurezza fuq il-post tax-xogħol 2021-2027 (il-Qafas Strateġiku l-ġdid tal-UE) huwa strateġija mill-Kummissjoni Ewropea mmirata biex tiġi protetta s-saħħa tal-ħaddiema u jitnaqqsu l-imwiet relatati max-xogħol sal-2030 (l-hekk imsejħa mira “Viżjoni Żero”), filwaqt li jiġi żgurat ambjent tax-xogħol aktar sikur u f’konformità mal-ħtiġijiet il-ġodda li jirriżultaw b’mod partikolari bħala riżultat tal-pandemija tal-COVID-19, iżda mhux biss; iqis bl-istess mod li strateġija, u mhux qafas strateġiku, tagħti sinjal politiku aktar b’saħħtu fir-rigward tal-miri previsti u l-azzjonijiet proposti biex dawn jintlaħqu;

2. huwa konvint li l-qafas ta’ politika pprovdut mill-Unjoni Ewropea dwar is-saħħa u s-sikurezza fuq il-post tax-xogħol s’issa wassal għal titjib kbir biex jiżdiedu l-istandards tas-saħħa u s-sikurezza fuq il-post tax-xogħol madwar l-UE. Flimkien mal-objettiv ta’ “Viżjoni Żero”, il-qafas jissottolinja li l-ambizzjonijiet tal-UE mexjin fid-direzzjoni t-tajba, għalkemm jirrikjedu inklużjoni akbar tal-kategoriji kollha tal-ħaddiema, xi ħaġa li għadha ma seħħitx f’din il-proposta;

3. jissottolinja l-ħtieġa tar-rwol tal-UE li tipprovdi direzzjoni strateġika unifikata f’dan il-qasam. Din il-ħtieġa ntweriet b’mod ċar kemm mill-istudji kif ukoll mir-riżultati tanġibbli ta’ dawn l-aħħar deċennji. Il-punt ewlieni tal-leġiżlazzjoni dwar is-saħħa u s-sikurezza fuq il-post tax-xogħol juri li l-azzjonijiet tal-UE u tal-Istati Membri ma’ atturi oħra (eż. l-imsieħba soċjali u d-diversi partijiet ikkonċernati fil-livelli differenti ta’ governanza) jista’ jkollhom impatt pożittiv u dirett fuq il-ħajja tax-xogħol fiż-żewġ dimensjonijiet tas-saħħa u s-sikurezza;

4. jikkondividi mingħajr dubju t-tliet objettivi trasversali għall-qafas strateġiku stabbilit mill-Kummissjoni Ewropea fil-kuntest tat-tfassil tal-istrateġija tal-UE għall-ħames snin li ġejjin, jiġifieri l-antiċipazzjoni u l-ġestjoni tal-bidliet fid-dinja tax-xogħol ta’ wara l-pandemija matul it-tranżizzjoni diġitali, dik ekoloġika u dik demografika, it-titjib tal-prevenzjoni tal-inċidenti u tal-mard okkupazzjonali, u fl-aħħar it-titjib tal-istat ta’ tħejjija għal kriżijiet tas-saħħa futuri potenzjali;

5. jilqa’ b’mod favorevoli l-idea li sabiex tilħaq l-objettivi tagħha, il-Kummissjoni beħsiebha tirrevedi t-termini tad-Direttiva dwar il-Postijiet tax-Xogħol u d-Direttiva dwar l-apparat ta’ wiri fuq skrin, kif ukoll taġġorna r-regoli tal-UE dwar is-sustanzi kimiċi perikolużi fil-ġlieda kontra l-kanċer, il-mard riproduttiv u respiratorju, u barra minn hekk taġġorna l-limiti ta’ protezzjoni għall-asbestos u ċ-ċomb;

6. jirrakkomanda, barra minn hekk, li l-Kummissjoni tipproċedi bl-iktar tħejjija u implimentazzjoni mgħaġġla possibbli ta’ inizjattiva fil-livell tal-UE dwar is-saħħa mentali fuq il-post tax-xogħol li tivvaluta kwistjonijiet emerġenti relatati ma’ din il-kwistjoni. L-inizjattiva għandha tkun kapaċi tipprovdi ispirazzjoni fejn meħtieġ fi Stati Membri/setturi/postijiet tax-xogħol individwali;

7. fir-rigward taż-żewġ punti ta’ hawn fuq, jemmen bis-sħiħ li dawn għandhom japplikaw għall-kategoriji kollha ta’ ħaddiema, inklużi dawk attwalment esklużi mill-qafas ta’ politika;

8. jenfasizza l-isfida li forza tax-xogħol li qed tixjieħ toħloq għas-saħħa u s-sikurezza fuq il-post tax-xogħol; jeħtieġ li jiġi rrispettat il-prinċipju li l-postijiet tax-xogħol jiġu adattati għall-ħtiġijiet tan-nies u b’hekk ikun jista’ jsir progress lejn ħajja tax-xogħol inklużiva għall-ħaddiema ta’ kull età;

9. jinnota b’sodisfazzjon li, filwaqt li tislet tagħlimiet mill-pandemija tal-COVID-19, il-Kummissjoni Ewropea beħsiebha tiżviluppa proċeduri ta’ emerġenza u linji gwida għat-tixrid rapidu, l-implimentazzjoni u l-monitoraġġ ta’ miżuri fi kriżijiet tas-saħħa futuri potenzjali, f’kooperazzjoni mill-qrib mal-professjonisti tas-saħħa pubblika;

10. jiddispjaċih li, għalkemm l-Istati Membri kollha sa issa tal-anqas integraw parzjalment l-ittra u l-ispirtu tal-qafas ta’ politika tal-UE fis-sistemi nazzjonali tagħhom, l-ebda wieħed minnhom attwalment ma segwieh fil-kompletezza tiegħu. Dan huwa dovut għall-fatt li xi pajjiżi ma rrevedewx u ma aġġornawx l-istrateġiji nazzjonali tagħhom dwar is-saħħa u s-sikurezza fuq il-post tax-xogħol biex jallinjawhom bis-sħiħ mal-Qafas Strateġiku tal-UE għall-2014-2020 minħabba nuqqas ta’ ppjanar tal-ħin jew kisba baxxa tal-objettivi ewlenin, kif enfasizzat mill-EU-OSHA, bħal pereżempju, it-tixjiħ tal-popolazzjoni impjegata, is-semplifikazzjoni tal-proċeduri, u implimentazzjoni aktar effettiva u f’waqtha tal-leġiżlazzjoni.

Is-saħħa u s-sikurezza fuq il-post tax-xogħol u l-kultura ta’ prevenzjoni

11. jissottolinja li l-għadd ta’ inċidenti fuq il-post tax-xogħol naqas matul dawn l-aħħar erbgħin sena grazzi għal tliet fatturi: titjib xjentifiku u teknoloġiku, leġiżlazzjoni dwar is-saħħa u s-sikurezza fuq il-post tax-xogħol u sistemi ta’ ġestjoni tas-saħħa u s-sikurezza fuq il-post tax-xogħol. Iqis għalhekk li huwa neċessarju li l-leġiżlatur Ewropew u nazzjonali, matul l-abbozzar, l-adozzjoni u l-implimentazzjoni tal-istrateġija – f’kooperazzjoni mal-imsieħba soċjali – għandu jirreferi għal kultura soda ta’ prevenzjoni, bħala l-metodu primarju biex jintlaħaq l-objettiv ta’ Viżjoni Żero, u ta’ objettivi oħrajn, fl-interess komuni tal-ħaddiema u tan-negozji; jenfasizza l-importanza tad-djalogu soċjali u l-involviment u l-kooperazzjoni tal-partijiet interessati, il-gvernijiet u l-amministrazzjonijiet kollha fil-livell Ewropew, nazzjonali, reġjonali u lokali, u tal-impjegaturi u l-ħaddiema, fil-politiki ta’ prevenzjoni;

12. jiġbed l-attenzjoni għal studju mill-Assoċjazzjoni Internazzjonali tas-Sigurtà Soċjali (ISSA) ( 1 ) , li juri li investiment fi strateġija tajba dwar is-saħħa u s-sikurezza fuq il-post tax-xogħol u fil-prevenzjoni tar-riskji fuq il-post tax-xogħol jistgħu jwasslu għal redditu ta’ EUR 2,2 għal kull ewro għal kull impjegat kull sena għall-kumpaniji, u dan mingħajr ma jitħallew barra t-telf kbir tas-sigħat tax-xogħol, it-tnaqqis fil-moral fuq il-post tax-xogħol u l-impatt konsegwenti fuq il-produttività u l-kompetittività tan-negozji;

13. jaqbel mal-Kummissjoni Ewropea li n-nuqqas ta’ konformità mal-prinċipji ta’ prevenzjoni jwassal ukoll għal reklam ħażin għall-kumpaniji affettwati minn inċidenti fuq il-post tax-xogħol, b’konsegwenzi serji għar-reputazzjoni tagħhom u l-prospetti tax-xogħol tal-impjegati;

14. jirrakkomanda li l-impjegaturi jintegraw il-prevenzjoni tar-riskji okkupazzjonali fil-kumpanija permezz ta’ mudelli ta’ ġestjoni interna, ħaddiema maħtura u s-servizzi ta’ prevenzjoni tagħhom stess, u li t-taħriġ fil-prevenzjoni jiġi promoss fost il-ħaddiema.

Is-saħħa u s-sikurezza fuq il-post tax-xogħol u t-tranżizzjoni ekoloġika, dik diġitali u dik demografika

15. iqis li l-progress teknoloġiku qiegħed kontinwament ibiddel ix-xenarju tal-post tax-xogħol. Għalhekk huwa pożittiv li l-UE tressaq proposti aġġornati dwar it-teknoloġija fuq il-post tax-xogħol, kif stabbilit fl-ewwel objettiv tal-Kummissjoni għall-qafas ta’ politika l-ġdid tal-UE;

16. iqis li, filwaqt li l-proposta biex jiġu stabbiliti regoli armonizzati dwar l-Intelliġenza Artifiċjali (IA) hija pass pożittiv, din għandha tindirizza wkoll il-problemi li jistgħu jinqalgħu b’rabta mas-saħħa u s-sikurezza fuq il-post tax-xogħol;

17. jaqbel mal-kummenti dwar il-“White Paper dwar l-IA” ( 2 ) , li skonthom il-ħaddiema u l-impjegaturi se jiġu affettwati direttament mit-tfassil u l-użu tas-sistemi tal-IA fuq il-post tax-xogħol, u li l-involviment tal-imsieħba soċjali se jkun fattur kruċjali biex jiġi żgurat approċċ iċċentrat fuq il-bniedem għall-IA fuq il-post tax-xogħol;

18. White Paper dwar l-Intelliġenza Artifiċjali —– Approċċ Ewropew għall-Eċċellenza u għall-Fiduċja itenni f’dan ir-rigward ir-rilevanza għall-kwistjoni tas-saħħa u s-sikurezza fuq il-post tax-xogħol tal-Opinjoni tal-KtR dwar il- ( 3 ) , li tqis li l-użu tat-teknoloġiji tal-IA huwa ta’ importanza kbira anke fir-rigward tal-kundizzjonijiet tax-xogħol u l-benesseri tal-ħaddiema. Għal dan il-għan, huwa jappoġġja s-sejħa tal-imsieħba soċjali Ewropej għal minimizzazzjoni tad-data u t-trasparenza tagħha, flimkien ma’ regoli ċari dwar l-ipproċessar ta’ data personali biex jiġi limitat ir-riskju ta’ monitoraġġ intrużiv u ta’ użu ħażin ta’ tali data personali, sabiex jiġi żgurat ir-rispett tad-dinjità tal-bniedem.

19. itenni wkoll li huwa kruċjali li “r-rappreżentanti tal-ħaddiema jkunu jistgħu jindirizzaw kwistjonijiet relatati ma’ data, kunsens, protezzjoni tal-privatezza, u s-sorveljanza, li jorbtu l-ġbir tad-data ma’ skop konkret u trasparenti u li tiġi żgurata t-trasparenza meta s-sistemi tal-IA jintużaw fi proċeduri tar-riżorsi umani” ( 4 )

20. jiġbed l-attenzjoni għall-isfida li l-bidla demografika għandha fuq is-sikurezza u s-saħħa fuq il-post tax-xogħol. Hemm bżonn ta’ politiki li jippromovu l-ġestjoni tal-età fil-kumpaniji u l-organizzazzjonijiet kif ukoll proċessi innovattivi sabiex il-postijiet tax-xogħol jiġu adattati għal din ir-realtà, waqt li jitqiesu kemm il-varjetà tal-gruppi ta’ età u kif ukoll li l-ħaddiema anzjani ma humiex grupp omoġenju;

Rilevanza reġjonali u lokali tal-istrateġija

21. jissottolinja li l-Qafas Strateġiku tal-UE 2021-2027 – bl-approċċ tiegħu ta’ “Viżjoni Żero” – se jirrikjedi li l-awtoritajiet lokali u reġjonali jindirizzaw il-problemi u jimplimentaw l-objettivi tal-qafas direttament “fuq il-post”, u li l-mod li għandhom jagħmlu dan huwa permezz tas-superviżjoni, it-taħriġ, il-bini ta’ kultura ta’ prevenzjoni u tal-protezzjoni tal-ħaddiema, il-kollaborazzjoni permezz tal-iskambju tal-esperjenza u l-prattiki tajba, l-identifikazzjoni ulterjuri tal-problemi u l-evalwazzjoni – segwita minn feedback – tas-soluzzjonijiet l-aktar adatti għas-soluzzjoni tagħhom;

22. jemmen li s-sorveljanza tal-implimentazzjoni tal-leġiżlazzjoni dwar is-saħħa u s-sikurezza fuq il-post tax-xogħol u l-ġestjoni tal-objettivi tas-saħħa u s-sikurezza fuq il-post tax-xogħol tinvolvi rwol ewlieni li r-reġjuni u l-bliet jistgħu jwettqu biex jinkisbu l-għanijiet ambizzjużi tal-istrateġija;

23. jemmen li r-reġjuni u l-bliet għandhom ikomplu jinkoraġġixxu u jipprovdu taħriġ u edukazzjoni lill-ispetturi tax-xogħol, lill-impjegaturi u lill-ħaddiema biex jadattaw għall-bidliet fl-impjiegi avvanzati influwenzati mit-tranżizzjoni ekoloġika u dik diġitali, iżda wkoll mill-kundizzjonijiet il-ġodda imposti mill-pandemija tal-COVID-19 u forza tax-xogħol li qed tixjieħ;

24. jemmen li l-eqreb kollaborazzjoni possibbli bejn l-awtoritajiet reġjonali u lokali mal-UE u l-awtoritajiet nazzjonali rilevanti, iżda wkoll ma’ bliet u reġjuni oħra, u l-iskambju ta’ esperjenzi u prattiki tajba se jippromovu l-progress dwar is-saħħa u s-sikurezza fuq il-post tax-xogħol u se jgħinu biex tinbena kultura ta’ prevenzjoni;

25. jenfasizza l-importanza tar-riċerka u l-iskambju tal-għarfien u l-aħjar prattiki fil-livell Ewropew u nazzjonali, reġjonali u lokali sabiex jiġu ffaċilitati l-identifikazzjoni u l-valutazzjoni ta’ riskji ġodda u l-prevenzjoni tagħhom, abbażi ta’ kollaborazzjoni bejn l-awtoritajiet pubbliċi fl-iżvilupp ta’ politiki tal-ogħla livell f’dan il-qasam;

26. jissottolinja li l-involviment xieraq tar-reġjuni u l-bliet huwa meħtieġ biex tiġi definita aktar l-istrateġija dwar is-saħħa u s-sikurezza fuq il-post tax-xogħol. Għalhekk iqis li huwa essenzjali li jkunu involuti b’mod konkret fil-valutazzjoni tal-post tax-xogħol fil-qasam tas-saħħa u s-sikurezza fuq il-post tax-xogħol. Għandhom ukoll ikunu jistgħu jibagħtu feedback lill-UE sabiex jgħinu lill-UE toħloq stampa ċara tas-sitwazzjoni fuq il-post biex tikkoreġi sitwazzjonijiet li jinqalgħu matul il-perjodu ta’ qafas attwali, u biex tgħin fit-tfassil tal-istrateġija li jmiss għal wara l-2030;

27. għal dan il-għan, jitlob lill-Kummissjoni toħloq għodda diġitali ddedikata (eż. Portal), li tikkomplementa l-Istħarriġ Ewropew ta’ Intrapriżi dwar Riskji Ġodda u Emerġenti (ESENER) tal-EU-OSHA, u li jistgħu jirreferu għaliha r-reġjuni u l-bliet meta jqisu li jkun xieraq jew meħtieġ li tiġi pprovduta gwida lil-leġiżlatur Ewropew dwar is-saħħa u s-sikurezza fuq il-post tax-xogħol.

Rakkomandazzjonijiet ta’ politika finali:

28. jemmen bis-sħiħ li l-awtoritajiet lokali u reġjonali, fil-kapaċità tagħhom bħala impjegaturi, għandhom imexxu bl-eżempju fir-rigward tal-implimentazzjoni sħiħa tal-miżuri proposti fil-Qafas Strateġiku;

29. itenni l-fehma tiegħu li “l-akkwist pubbliku … [jista’ jgħin]… fil-prevenzjoni tad-dumping ambjentali u soċjali bl-inklużjoni ta’ aspetti kwalitattivi, ambjentali u/jew soċjali fil-kriterji għall-għoti ta’ kuntratti” ( 5 ) . Jistieden għalhekk lill-awtoritajiet lokali u reġjonali biex, meta jagħtu kuntratti pubbliċi, jagħtu attenzjoni partikolari lill-kundizzjonijiet tax-xogħol, inklużi s-saħħa u s-sigurtà fuq il-post tax-xogħol, offruti mill-kuntratturi u l-ktajjen ta’ sottokuntrattar tagħhom;

30. jilqa’ b’sodisfazzjon il-ħolqien ta’ “Viżjoni Żero” u l-mira tagħha tal-ebda mewt relatata max-xogħol sal-2030; jemmen li huwa importanti li jitkomplew jissaħħu l-isforzi fuq il-post tax-xogħol biex jiġu prevenuti l-inċidenti u l-mard okkupazzjonali; isostni, madankollu, li “Viżjoni Żero” m’għandhiex tkun limitata biss għall-imwiet, iżda għandha tkopri inċidenti u mard okkupazzjonali, kif ukoll prevenzjoni u eliminazzjoni tar-riskji, b’konformità mal-prinċipji tad-Direttiva Qafas ( 6 )

31. ifakkar li x-xogħol innifsu huwa fattur importanti għall-promozzjoni tas-saħħa; huwa tal-fehma li, sabiex tiġi massimizzata l-effettività tal-istrateġija dwar is-saħħa u s-sikurezza fuq il-post tax-xogħol, huwa importanti li jiġi adottat approċċ olistiku, li jindirizza r-rabta bejn ambjent tax-xogħol tajjeb, is-saħħa mentali u fiżika, l-effiċjenza, il-kwalità u l-utilità ta’ attività; jenfasizza, f’dan ir-rigward, il-benefiċċji tal-introduzzjoni ta’ politiki li jippromovu s-saħħa fuq il-post tax-xogħol u jippromovu stili ta’ ħajja sikuri u tajbin għas-saħħa, inkluża, fost l-oħrajn, l-attenzjoni għal aspetti bħan-nutrizzjoni u l-attività fiżika;

32. jesprimi l-approvazzjoni tiegħu dwar il-Qafas ta’ Referenza Strateġiku dwar il-Vjolenza, il-Fastidju u d-Diskriminazzjoni fuq il-Post tax-Xogħol, u jilqa’ l-attenzjoni mogħtija lill-perspettiva tal-ġeneru. Madankollu, il-Kumitat jippreferi li l-Qafas ikun konformi mal-Konvenzjoni 190 tal-ILO dwar il-Vjolenza u l-Fastidju fid-Dinja tax-Xogħol, li tipprovdi definizzjoni komprensiva ta’ vjolenza u fastidju u għandha kamp ta’ applikazzjoni usa’, li jkopri l-ħaddiema u persuni oħra fid-dinja tax-xogħol ( 7 )

33. itenni l-approvazzjoni tiegħu tal-progress kontinwu u t-tliet aġġornamenti suċċessivi tad-Direttiva dwar il-Karċinoġeni u l-Mutaġeni; jappoġġja l-proposta tal-Kummissjoni biex jiġu riveduti u estiżi s-sustanzi u l-limiti ta’ esponiment fid-Direttiva dwar il-Karċinoġeni u l-Mutaġeni, li ġew żviluppati permezz ta’ proċess stabbilit sew u kooperazzjoni tripartitika (ħaddiema, impjegaturi u rappreżentanti tal-gvern) bl-involviment tal-Istati Membri kollha; jinnota li din il-kooperazzjoni tripartitika sseħħ fil-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol (ACSH) tal-Kummissjoni; B’dan il-ħsieb, il-Kumitat jistenna bil-ħerqa ħidma ulterjuri biex jiġu stabbiliti limiti vinkolanti ta’ esponiment okkupazzjonali bbażati fuq l-evidenza u xjentifikament aġġornati li jkopru l-50 karċinoġenu prijoritarji kollha (meta mqabbla mas-27 attwali) u biex jiġu inklużi sustanzi tossiċi għar-riproduzzjoni, u għal prodotti mediċinali perikolużi;

34. jappoġġja l-inklużjoni ta’ esponiment kombinat għal sustanzi kimiċi perikolużi, sustanzi li jfixklu s-sistema endokrinali u r-reviżjoni tal-BOEL għas-silika kristallina respirabbli fit-taqsima tal-esponiment għas-sustanzi kimiċi tal-qafas ta’ politika dwar is-saħħa u s-sikurezza fuq il-post tax-xogħol;

35. jindika l-ħtieġa li tiġi pprovduta gwida fir-rigward tal-qafas Ewropew dwar il-ġestjoni tar-riskji psikosoċjali li tmur lil hinn minn approċċ individwalistiku li jonqos milli jqis l-effetti tal-organizzazzjoni tax-xogħol fuq is-saħħa mentali; għalhekk jistieden lill-Kummissjoni tkompli taħdem mal-Istati Membri u l-awtoritajiet reġjonali u lokali dwar il-prevenzjoni tar-riskji psikosoċjali fuq il-post tax-xogħol u tesplora l-ħtieġa għal komunikazzjoni dwar dawn ir-riskji bi tħejjija għall-preżentazzjoni ta’ direttiva dwar dan is-suġġett;

36. jistenna li l-Istati Membri jikkonformaw mar-rakkomandazzjoni tal-ILO dwar spettur wieħed tax-xogħol għal kull 10 000 ħaddiem; ikompli jisħaq dwar il-ħtieġa li jissaħħu aktar il-mekkaniżmi ta’ sanzjonar u l-ġbir (mill-ispettorati tax-xogħol) u t-tixrid tad-data miġbura;

37. jitlob l-inklużjoni tas-saħħa u s-sikurezza fuq il-post tax-xogħol fl-Att dwar l-Intelliġenza Artifiċjali peress li l-istudji mwettqa minn Stati Membri individwali jinkludu valutazzjoni bir-reqqa tal-organizzazzjoni tax-xogħol, kif ukoll tas-saħħa fiżika u mentali u s-sikurezza tal-ħaddiema;

38. jemmen li l-Qafas Strateġiku dwar is-saħħa u s-sikurezza fuq il-post tax-xogħol għandu jkopri lil kulħadd fid-dinja tax-xogħol; josserva li l-ambitu tal-applikazzjoni tal-Qafas Strateġiku dwar is-saħħa u s-sikurezza fuq il-post tax-xogħol jeskludi lill-ħaddiema li jaħdmu għal rashom (inklużi l-ħaddiema atipiċi u l-ħaddiema tal-pjattaformi) u jemmen li l-inizjattiva tal-UE li għandha l-għan li ttejjeb il-kundizzjonijiet tax-xogħol tal-ħaddiema tal-pjattaformi tista’ tinkludi wkoll referenza dwar is-saħħa u s-sikurezza fuq il-post tax-xogħol;

39. jissottolinja, għalhekk, il-ħtieġa ta’ reviżjoni bir-reqqa ta’ dan il-qafas, u jistieden lil-leġiżlatur Ewropew iżid l-ambizzjoni u viżjoni aktar fit-tul f’dan il-kuntest;

40. iħeġġeġ lill-Kummissjoni Ewropea tagħmel rieżami tal-kundizzjonijiet tax-xogħol marbuta mat-telexogħol, li jkopri s-saħħa fiżika u mentali kif ukoll is-sikurezza. Dan għandu jsir flimkien mal-imsieħba soċjali Ewropej li bħalissa huma involuti fin-negozjati dwar id-diġitalizzazzjoni. Din hija kwistjoni ta’ urġenza minħabba ż-żieda bla preċedent ta’ din il-forma ta’ xogħol fin-“normalità l-ġdida”;

41. jilqa’ b’sodisfazzjon ir-rakkomandazzjoni soda tal-Kummissjoni Ewropea lill-Istati Membri biex jirrikonoxxu l-COVID-19 bħala marda okkupazzjonali u jtenni l-importanza tal-obbligi tal-impjegaturi biex jiżguraw kundizzjonijiet tal-għajxien u tax-xogħol deċenti għall-ħaddiema mobbli u migranti, inklużi l-ħaddiema staġjonali;

42. jilqa’ l-fatt li, permezz tal-proposta tagħha, il-Kummissjoni qed tantiċipa l-bidliet fid-dinja l-ġdida tax-xogħol minħabba t-tranżizzjoni ekoloġika, kif ukoll it-tranżizzjoni diġitali, iżda wkoll, b’mod aktar ġenerali, il-prevenzjoni tal-mard relatat max-xogħol.

Brussell, is-26 ta’ Jannar 2022. Apostolos TZITZIKOSTAS Il-President tal-Kumitat Ewropew tar-Reġjuni

(1) The return on prevention: Calculating the costs and benefits of investments in occupational safety and health in companies (Ir-redditu fuq il-prevenzjoni: Nikkalkulaw l-ispejjeż u l-benefiċċji tal-investimenti fis-saħħa u s-sigurtà okkupazzjonali fil-kumpaniji), ISSA, Ġinevra, 2011.

(2) COM(2020) 65 final.

(3) ĠU C 440, 18.12.2020, p. 79.

(4) Ibid.

(5) ĠU C 440, 18.12.2020, p. 42.

(6) Id-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri sabiex jinkoraġġixxu titjib fis-sigurtà u s-saħħa tal-ħaddiema fuq ix-xogħol (ĠU L 183, 29.6.1989, p. 1).

(7) Artikoli 1 u 2 ta’ C190 – Konvenzjoni dwar il-Vjolenza u l-Fastidju, 2019 (Nru 190).